กรมทรัพยากรน้ำบาดาล ยืนยันน้ำใต้ดินยังมีปริมาณมาก พร้อมช่วยสนับสนุนพื้นที่ประสบภัยแล้งทั้งด้านการอุปโภค-บริโภค ภาคการเกษตรและภาคอุตสาหกรรม
กรมทรัพยากรน้ำบาดาล ยืนยันน้ำใต้ดินยังมีปริมาณมาก พร้อมช่วยสนับสนุนพื้นที่ประสบภัยแล้ง ทั้งด้านการอุปโภค-บริโภค ภาคการเกษตรและภาคอุตสาหกรรม นายศักดิ์ดา วิเชียรศิลป์ อธิบดีกรมทรัพยากรน้ำบาดาล กล่าวถึงสถานการณ์น้ำบาดาลขณะนี้ปริมาณน้ำที่ใช้ได้โดยไม่กระทบกับการรักษาสมดุลพื้นดิน ไม่ก่อให้เกิดปัญหาดินทรุด ยังมีปริมาณมากถึง 2 ใน 3 ของปริมาณที่ใช้ได้ หรือเหลือใช้ได้อีกประมาณ 30,000 ล้านลูกบาศก์เมตร เพียงพอที่จะนำมาช่วยสนับสนุน ซึ่งประชาชนที่ขาดแคลนน้ำเพื่อการอุปโภค-บริโภค สามารถไปใช้น้ำจากจุดจ่ายน้ำถาวรที่มีอยู่ 140 จุดทั่วประเทศได้ทันที ส่วนพื้นที่ห่างไกลจุดจ่ายน้ำ ปัจจุบันกรมทรัพยากรน้ำบาดาล ตั้งศูนย์ช่วยเหลือภัยแล้งให้ประชาชนทั่วประเทศ ทันทีที่ได้รับข้อมูลมีพื้นที่ประสบภัยเจ้าหน้าที่จะร่วมกับทางจังหวัด เข้าสำรวจพื้นที่หาจุดที่สามารถขุดเจาะน้ำบาดาลเพิ่มเติม ซึ่งขณะนี้ได้รับข้อมูลว่าพื้นที่เสี่ยงภัยแล้ง 38 จังหวัด สำรวจหมู่บ้านเกือบ 3,000 หมู่บ้านที่จะขาดน้ำประปา พบจุดที่จะเจาะบ่อน้ำในชุมชนเพิ่มอีกหลายสิบจุด โดยอยู่ระหว่างดำเนินการ เช่นเดียวกับการขุดเจาะน้ำบาดาลเร่งด่วนเพื่อการเกษตรจะดำเนินการให้แล้วเสร็จภายใน 1-2 เดือนนี้ หากประชาชนมีข้อสงสัยต้องการติดต่อกรมทรัพยากรน้ำบาดาล สามารถโทรติดต่อที่เบอร์ 02 666 7000 หรือ Call Center 1310 กด 4ส่วนน้ำเพื่อการอุตสาหกรรมนั้น นายศักดิ์ดา วิเชียรศิลป์ กล่าวว่า จากการประเมินไม่น่ามีปัญหาโดยเฉพาะพื้นที่โครงการพัฒนาระเบียงเศรษฐกิจภาคตะวันออก เพราะมีแหล่งน้ำทุนสำรองอยู่แล้ว อย่างไรก็ตามได้ร่วมกับมหาวิทยาลักเกษตรศาสตร์ ทำการสำรวจแหล่งน้ำขนาดใหญ่ เพื่อทำเป็นแหล่งน้ำทุนสำรองให้กับภาคอุตสาหกรรมเพิ่มเติม ป้องกันปัญหาที่อาจเกิดขึ้นหากต้องเผชิญสถานการณ์ภัยแล้งเกินกว่าที่คาดการณ์ไว้